b'\n_START_ARTICLE_\nH\xc3\xa4mes-Havunen\n_START_PARAGRAPH_\nH\xc3\xa4mes-Havunen on yksi Kauhajoen vanhimmista taloista, ja se oli pitk\xc3\xa4\xc3\xa4n my\xc3\xb6s yksi Kauhajoen varakkaimmista taloista. Havusten hallintaan talo tuli vuonna 1627, kun Tyni Hannunpoika saapui Kauhajoelle Hauholta. Sit\xc3\xa4 ennen taloa olivat asuttaneet Satakunnasta Kauhajoen suuntaan er\xc3\xa4retki\xc3\xa4 tehneet tahot. Nykyisten talojen rakentaminen alkoi 1800-luvun alkupuolella. Esimerkiksi p\xc3\xa4\xc3\xa4rakennuksen rakentaminen aloitettiin vuonna 1827. Kaikkiaan noin 20 rakennetusta talosta suurin osa on t\xc3\xa4h\xc3\xa4n p\xc3\xa4iv\xc3\xa4\xc3\xa4n menness\xc3\xa4 ehditty purkaa tai tuhoutunut. H\xc3\xa4mes-Havusen rakennukset ovat olleet Havusen suvun hallinnassa 1960-luvulle saakka, mink\xc3\xa4 j\xc3\xa4lkeen ne olivat asumattomina vuoteen 1974 saakka, jolloin Kauhajoen kunta osti tilan._NEWLINE_H\xc3\xa4mes-Havusen rakennukset entistettiin vuosina 1977\xe2\x80\x931982, ja tila on ollut avoinna yleis\xc3\xb6lle museona, joskin nykyisin vain tilauksesta. Nyky\xc3\xa4\xc3\xa4n H\xc3\xa4mes-Havusessa j\xc3\xa4rjestet\xc3\xa4\xc3\xa4n erilaisia tapahtumia ja juhlia esimerkiksi erilaisten j\xc3\xa4rjest\xc3\xb6jen ja yhteis\xc3\xb6jen tarpeisiin. H\xc3\xa4mes-Havusessa j\xc3\xa4rjestet\xc3\xa4\xc3\xa4n vuosittain my\xc3\xb6s Ruokamessut.'